Document ID: 32015R0596

KOMISIJOS ĮGYVENDINIMO REGLAMENTAS (ES) 2015/596
2015 m. balandžio 15 d.
kuriuo dėl didžiausio bendro sieros dioksido kiekio padidinimo, kai tai būtina dėl klimato sąlygų, iš dalies keičiamas Reglamentas (EB) Nr. 606/2009
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 91 straipsnio c punktą,
kadangi:
(1)
Komisijos reglamente (EB) Nr. 606/2009 (2) nustatytas didžiausias leistinas bendras sieros dioksido kiekis vyne. To reglamento I B priedo A dalies 4 punkte numatyta, kad Komisija gali nuspręsti, kad tam tikros valstybės narės gali leisti pagal šį punktą leidžiamą bendrą didžiausią 300 mg/l sieros dioksido kiekį padidinti ne daugiau kaip 50 mg/l, jei tai būtina dėl klimato sąlygų;
(2)
2014 m. gruodžio 1 d. Vokietijos kompetentingos institucijos atsiuntė oficialų prašymą leisti Badeno-Viurtenbergo, Bavarijos, Heseno ir Reino krašto-Pfalco regionų vynuogių auginimo vietovėse 2014 m. užaugintų vynuogių vyno bendrą didžiausią leidžiamą mažiau kaip 300 mg/l sieros dioksido kiekį padidinti ne daugiau kaip 50 mg/l;
(3)
Vokietijos kompetentingų institucijų pateiktoje techninėje pažymoje paaiškinama, kad klimato sąlygos, visų pirma šiltas ir drėgnas oras nuimant derlių, paskatino piruvatą, acetaldehidą ir α-ketoglutaro rūgštį gaminančių kenkėjų veisimąsi. Šios medžiagos, jungdamosi su sieros dioksidu, sumažina jo konservuojamąjį poveikį. Todėl bendras sieros dioksido kiekis, būtinas tinkamai fermentacijai ir tinkamam išsilaikymui užtikrinti, iš šių vynuogių pagamintame vyne yra didesnis. Dėl šios priežasties Reglamento (EB) Nr. 606/2009 I B priedo A dalies 4 punkte nurodytas laikinas leidimas yra vienintelė išeitis norint iš šių nepalankiomis oro sąlygomis užaugintų vynuogių pagaminti rinkai tinkamą vyną.
(4)
Taigi Reglamentas (EB) Nr. 606/2009 turėtų būti atitinkamai iš dalies pakeistas;
(5)
šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 606/2009 I B priedo 1 priedėlis pakeičiamas šio reglamento priedo tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. balandžio 15 d.

Labels: 1
17
20
0
6
18